  Виталий Пронин 26-тӥ куартолэзе Ижысь Калык творчествоя юрт Культурая но туризмъя министерствоен валче  нырысьсэ ортчытоз «Зарни бабуш» конкурс.Та нуналэ шаерамы пусъё Песянайлэсь нуналзэ, нош туэ эшшо ортчоз на элькун вожвылъяськон. «Зарни бабуш» луон понна ӵошатскозы Удмуртиысь 18 ӵужайёс но нэнэйёс. Калык творчествоя юртысь валтӥсь методист Юлия Ситникова верамъя, конкурсэ пыриськыны малпасьёслы одӥг гинэ курон пуктэмын - соослэн 3 яке солэсь ятыр нуныкайёссы мед луозы.- Нылкышноос мыло-кыдо вазиськизы. Кылсярысь, конкурсэ пыриськозы Пичи Пурга, Дэри, Сюмси, Эгра, Воткинск, Якшур-Бӧдья, Юкаменск, Сьӧлта, Каракулино, Балезино, Шаркан, Алнаш, Яр, Красногорск, Кизнер но Сарапул ёросъёсысь бабушъёс. «Зарни бабуш» нимез басьтыны тыршозы удмурт, ӟуч, пор, бесерман песянайёс. Арлыдзыя но соос пӧртэмесь, вань, 49 но, 69 но аресъемъёс, - шуэ Юлия Алесандровна.Конкурсын кык люкетэз луоз. Нырысетӥез нимаське «Лул-сюлэмзы егит», кыкетӥез - «Зарни визьлык». Сояз но таяз бабушъёс возьматозы, арлыдзы шоры учкытэк соос егитэсь, задоресь шуыса, вералозы, кызьы будэто, визьмало нуныкайёссэс. Ӵошатскисьёсты дунъялоз жюри. Соос ик быръёзы одӥг «Зарни бабушез», нош мукетъёсыз песяйёс музон номинациосын пусъемын луозы.  